ชัชชน รัตนรักษ์

**ชัชชน รัตนรักษ์** นักธุรกิจผู้มีอิทธิพลผู้หนึ่งในแวดวงธุรกิจประเทศไทย&nbsp; และเป็นรุ่นที่ 3 &nbsp;ของตระกูลรัตนรักษ์

ตระกูลรัตนรักษ์ถือเป็นตระกูลรุ่นบุกเบิกตระกูลหนึ่งซึ่งยังคงความเป็นยักษ์ใหญ่ในสังคมธุรกิจไทย เป็นผู้ถือหุ้นหลักในบริษัทชั้นนำของไทยหลากหลายบริษัท อาทิ ธนาคารกรุงศรีอยุธยา จำกัด (มหาชน), บริษัท ปูนซีเมนต์นครหลวง จำกัด (มหาชน), บริษัท อลิอันซ์ อยุธยา จำกัด, บริษัท ศรีอยุธยา แคปปิตอล จำกัด (มหาชน), บริษัท แม็ทชิ่ง สตูดิโอ จำกัด (มหาชน), บริษัท มีเดีย ออฟ มีเดียส์ จำกัด (มหาชน), บริษัท อีสเทอร์น สตาร์ เรียล เอสเตท จำกัด (มหาชน), บริษัท รักษาความปลอดภัย เอชอาร์ โปร แอนด์ เซอร์วิส จำกัด และยังเป็นผู้ถือหุ้นรายใหญ่ในบริษัท กรุงเทพโทรทัศน์และวิทยุ จำกัด (BBTV) หรือช่อง 7 เอชดี

## ประวัติ
ชัชชน เกิดเมื่อปี พ.ศ. 2515 เป็นบุตรชายคนเดียวของ นายกฤตย์ รัตนรักษ์ ประธานกรรมการบริษัท กรุงเทพโทรทัศน์และวิทยุ จำกัด หรือช่อง 7 เอชดี และผู้นำกลุ่มธุรกิจรัตนรักษ์&nbsp; ชัชชน เป็นหลานของ นายชวน รัตนรักษ์ ผู้ก่อตั้งธนาคารกรุงศรีอยุธยา จำกัด (มหาชน), บริษัท ปูนซีเมนต์นครหลวง (ผู้ผลิตปูนตรานกอินทรี) และ บริษัท กรุงเทพโทรทัศน์และวิทยุ จำกัด หรือช่อง 7 เอชดี ผู้ซึ่งได้รับการยกย่องว่าเป็นหนึ่งในตำนานนักธุรกิจไทยเชื้อสายจีนที่ยิ่งใหญ่ที่สุดท่านหนึ่งของประเทศไทย

ด้านการศึกษา ชัชชน (ต้น) ศึกษาในประเทศไทยจนอายุ 10 ปี จากนั้นก็เข้าศึกษาต่อในระดับประถมและมัธยมในประเทศสหราชอาณาจักร และศึกษาต่อระดับปริญญาตรีสาขาเศรษฐศาสตร์ (เกียรตินิยม) ที่สถาบัน มหาวิทยาลัยลอนดอน ประเทศสหราชอาณาจักร สำเร็จการศึกษาในปี พ.ศ. 2539

กลุ่มรัตนรักษ์ เป็นกลุ่มที่เรียกว่ากลุ่มเงินเก่า หรือ "ผู้มั่งคั่งดั้งเดิม" (old money) นิตยสาร Forbes แห่งสหรัฐอเมริกาเคยกล่าวไว้ว่าเป็นกลุ่มที่เก็บตัวและค่อนข้างลึกลับ

## ประวัติการทำงาน
เล่ากันว่าเจ้าหน้าที่ระดับสูงของบริษัท Goldman Sachs บริษัทวาณิชธนกิจชั้นนำของโลก หนึ่งในสถานบันการเงินยักษ์ใหญ่ เคยกล่าวถึง ชัชชน ว่าเป็นบุคคลผู้มี สัญชาติญาณนักลงทุนโดยแท้จริง ด้วยเหตุนี้เองทันทีที่จบการศึกษา ชัชชน จึงได้รับการเสนอให้ไปฝึกงานกับบริษัท Goldman Sachs อย่างไรก็ดีชัชชนได้เลือกที่จะกลับมาทำงานในกิจการของครอบครัว 

การแข่งขัน Bangkok Business Challenge งานแข่งขันแผนธุรกิจ startup นานาชาติชิงถ้วยพระราชทานที่มีประวัติศาสตร์ยาวนานที่สุดในเอเชีย จัดโดยสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัยตั้งแต่ปี พ.ศ. 2545 ซึ่งมีกรรมการเป็นนักธุรกิจและนักลงทุนชั้นนำจากภูมิภาค ชัชชนได้รับเชิญเข้าร่วมคณะกรรมการตัดสินและเป็นกรรมการที่มีอายุน้อยที่สุด

ในปี พ.ศ. 2544 ด้วยการสนับสนุนจากกลุ่ม ชัชชน ได้ร่วมก่อตั้งบริษัทหลักทรัพย์ จัดการกองทุนรวม พรีมาเวสท์ จำกัด ซึ่งในปีที่ผลการดำเนินงานสูงสุด เช่นในปี พ.ศ. 2550 มีพอร์ตกองทุนในการดูแลมูลค่าสูงถึง 900 ล้านดอล์ล่าร์สหรัฐฯ&nbsp; หรือ 35,000 ล้านบาทในเวลานั้น โดยต่อมาในปี พ.ศ. 2552 บริษัทหลักทรัพย์ จัดการกองทุนรวม พรีมาเวสท์ จำกัด ได้ขายให้กับธนาคารกรุงศรีอยุธยา จำกัด (มหาชน)

ในปี พ.ศ. 2549 ชัชชน ก่อตั้งบริษัท ต้นสน กรุ๊ป จำกัด และต่อมาในปี พ.ศ. 2550 ก่อตั้งบริษัท ต้นสน พร๊อพเพอร์ตี้ จำกัด ซึ่งเป็นบริษัทที่ดำเนินกิจการเกี่ยวกับการลงทุนและพัฒนาในอสังหาริมทรัพย์ของกลุ่ม

นอกจากการก่อตั้งบริษัทต่าง ๆ ข้างต้นแล้ว ชัชชน ยังดำรงตำแหน่งกรรมการ บริษัท ปูนซีเมนต์นครหลวง จำกัด (มหาชน) &nbsp;หรือที่เรียกกันว่า ปูนกลาง หรือ ปูนตรานกอินทรี ตั้งแต่ปี พ.ศ. 2549 จนถึง พ.ศ. 2562 ในช่วงเวลาที่ดำรงตำแหน่ง บริษัทได้ขยายธุรกิจจากผู้นำในตลาดภายในประเทศไปสู่ผู้เล่นระดับภูมิภาค โดยขยายการลงทุนไปยังตลาดที่เติบโตอย่างรวดเร็วในบังกลาเทศ กัมพูชา ศรีลังกา และเวียดนาม

ในเดือนสิงหาคม พ.ศ. 2567 กลุ่มรัตนรักษ์ได้เสริมการถือหุ้นในบริษัทปูนซีเมนต์นครหลวงโดยการซื้อหุ้น 25.24% จากบริษัท Jardine Cycle & Carriage Ltd. ในมูลค่า 353.97 ล้านดอลลาร์สหรัฐ การเข้าซื้อครั้งนี้ยืนยันสถานะของตระกูลรัตนรักษ์ในฐานะผู้ก่อตั้งและผู้ถือหุ้นหลักของบริษัท ภายหลังการเสนอซื้อหุ้นจากผู้ถือหุ้นรายย่อย ทำให้สัดส่วนการถือหุ้นรวมของกลุ่มในบริษัทปูนซีเมนต์นครหลวง (ซึ่งมีสินทรัพย์รวม 82,000 ล้านบาท หรือ 2,500 ล้านดอลลาร์สหรัฐ) เพิ่มขึ้นเป็นประมาณ 79% นอกจากนี้ กลุ่มธุรกิจรัตนรักษ์ยังคงถือหุ้นในธนาคารกรุงศรีอยุธยาประมาณ 20% ซึ่งธนาคารมีสินทรัพย์รวมอยู่ที่ 2.62 ล้านล้านบาท (80,400 ล้านดอลลาร์สหรัฐ)

ปีพ.ศ. 2557 นิตยสาร Forbes ได้ประเมินมูลค่าสินทรัพย์ที่กลุ่มรัตนรักษ์ถืออยู่โดยวัดจากสินทรัพย์ที่สามารถหาได้จากข้อมูลสาธารณะซึ่งไม่รวมสินทรัพย์และที่ดินส่วนตัวอื่นๆ ว่าคิดเป็นมูลค่าประมาณ 5,100 ล้านดอลล่าห์สหรัฐ หรือประมาณ 160,000 ล้านบาท &nbsp;โดยหนังสือ “ตระกูลไหนร่ำรวยที่สุด” ได้ประมาณมูลค่าสินทรัพย์ของกลุ่มรัตนรักษ์ไว้ว่ามีสินทรัพย์คิดเป็นมูลค่ามากกว่าหมื่นล้านดอลล่าห์สหรัฐ ไม่เพียงเท่านั้น หนังสือดอกเบี้ย ได้เคยเขียนไว้ว่าตระกูลรัตนรักษ์มีสินทรัพย์อยู่กว่า 600,000 ล้านบาท ตั้งแต่สมัยปี พ.ศ. 2540

## กลุ่มธุรกิจ รัตนรักษ์
* บริษัท อลิอันซ์ อยุธยา ประกันชีวิต จำกัด (มหาชน)
* บริษัท ศรีอยุธยา แคปปิตอล จำกัด (มหาชน)
* บริษัท กรุงเทพโทรทัศน์และวิทยุ จำกัด (ช่อง 7 เอชดี)
* บริษัท ธนาคารกรุงศรีอยุธยา จำกัด (มหาชน)
* บริษัท แม็ทชิ่ง สตูดิโอ จำกัด (มหาชน)
* บริษัท มีเดีย สตูดิโอ จำกัด
* บริษัท แกรนด์ คาแนล แลนด์ จำกัด (มหาชน)
* บริษัท อีสเทอร์น สตาร์ เรียล เอสเตท จำกัด (มหาชน)
* บริษัท ต้นสน กรุ๊ป จำกัด
* บริษัท เกรซี่ ฟิล์ม จำกัด
* บริษัท ปูนซีเมนต์นครหลวง จำกัด (ปูนตรานกอินทรี)

## อ้างอิง

หมวดหมู่:นักธุรกิจชาวไทย
หมวดหมู่:ตระกูลรัตนรักษ์